Bedrogklagte teen pa van Voëlklip-tragedieEttienne Scheepers, sy vrou, Heidi, en hul kinders. (Foto: Facebook) Ettienne Scheepers, die man wie se vrou en twee kinders destyds dood is toe hul voertuig in die see by Voëlklip naby Heroldsbaai beland het, word nou deur ŉ bedrogklag in die gesig gestaar. Kapt. Malcolm Pojie, polisiewoordvoerder, sê die klag is deur die nuwe eienaar van die Herold’s Kafee – wat voorheen deur Scheepers en sy oorlede vrou, Heidi (35), bestuur is, aanhangig gemaak. Scheepers het dié onderneming sowat 14 maande gelede verkoop, hoewel dit volgens Pojie egter deel van ŉ boedel vorm wat nog afgehandel moet word. Die nuwe eienaar het glo nie kennis hiervan gedra toe die onderneming oorgekoop is nie. Pojie het nie verdere besonderhede oor die klagte verskaf nie. “Die ondersoek is nog in ŉ vroeë stadium. Niemand is al in hegtenis geneem nie.” Ettienne Scheepers en sy oorlede vrou, Heidi. (Foto: Facebook) Heidi en die egpaar se twee kinders, Cozette (6) en Hugo (2), is in Oktober 2019 dood toe hul grys Volkswagen Caravelle by ŉ krans afgetuimel het. Die voertuig is die volgende dag langs die rotse by Voëlklip gekry. Heidi en Hugo se liggame is dae later in die water opgespoor. Cozette word egter steeds vermis. Nadoodse ondersoeke op Heidi en Hugo het bevind dat hulle verdrink het. Volgens Pojie is die ondersoek na Heidi en die kinders se dood nou in sy finale stadium. Hy het egter nie verder daaroor uitgewei nie. Dit is dus nie duidelik of enigiemand in verband met die tragedie vervolg sal word nie. Scheepers het vroeër ontken dat die gesin buitengewone probleme gehad het. Daar was onder meer gerugte oor versekeringsbedrog, geldelike probleme, mishandeling en buite-egtelike verhoudings. Hy het dit egter in ŉ onderhoud met die plaaslike koerant, George Herald, ontken.